**1. ERASMUS I FFOS: Tko je tko u sustavu ERASMUS FFOS-a?**

FFOS je specifičan u odnosu na ostale sastavnice UNIOS-a jer su u provedbu programa mobilnosti studenata u okviru programa ERASMUS+ uključena minimalno tri sudionika:

1. akademski Erasmus koordinator
2. ECTS koordinatori ustrojbenih jedinica
3. administrativni Erasmus koordinator, odnosno administrativni referent za studentsku mobilnost u Uredu za studentska pitanja

Na svakoj ustrojbenoj jedinici FFOS-a postoji ECTS koordinator koji ima ključnu savjetodavnu ulogu u za Vas najvažnijim fazama procesa realizacije mobilnosti: izboru inozemnog sveučilišta, izboru predmeta na odabranoj inozemnoj visokoškolskoj ustanovi i priznavanju akademskih postignuća ostvarenih tijekom mobilnosti.

**AKADEMSKI ERASMUS KOORDINATOR**

Dr. sc. Ivana Šarić Šokčević

Odsjek za njemački jezik i književnost, ured 71

Kontakt: isaricsokcevic@ffos.hr

Akademski Erasmus koordinator predstavnik je FFOS-a u programu mobilnosti Erasmus+ koji u vezi s odlaznom mobilnosti studenata čini sljedeće:

* prije odlaska studenta na mobilnost ili u kratkom roku po njihovu odlasku potpisuje *Ugovore o studiranju za studijski boravak* (*Learning Agreement for Studies*) i eventualne kasnije izmjene tih ugovora. Akademski Erasmus koordinator te će dokumente potpisati **tek nakon** što su odlazni studenti njihov sadržaj usuglasili s ECTS koordinatorom svojih ustrojbenih jedinica te **nakon što su ih ECTS koordinatori ustrojbenih jedinica ovjerili svojim potpisom**. U tim je ugovorima definiran program studiranja (popis predmeta koje će studenti pohađati na inozemnom visokom učilištu).

**ECTS KOORDINATORI USTROJBENIH JEDINICA**

|  |  |  |  |
| --- | --- | --- | --- |
|  | **Ustrojbena jedinica** | **Ime ECTS koordinatora** | **Kontakt** |
| 1 | Odsjek za engleski jezik i književnost | doc. dr. sc. Dubravka Vidaković-Erdeljić | dvidakovic@ffos.hr |
| 2 | Odsjek za filozofiju  | doc. dr. sc. Pavao Žitko  | pzitko@ffos.hr |
| 3 | Odsjek za hrvatski jezik i književnost | doc. dr. sc. Ivana Mikulić(jednopredmetni studij) izv. prof. dr. sc. Ivana Žužul(dvopredmetni studij) | ipepić@ffos.hrizuzul@ffos.hr |
| 4 | Odsjek za informacijske znanosti | prof. dr. sc. Kornelija Petr Balog (jednopredmetni studij)prof. dr. sc. Sanjica Faletar Tanacković (dvopredmetni studij) | kpetr@ffos.hr sfaletar@ffos.hr  |
| 5 | Katedra za mađarski jezik i književnost  | doc. dr. sc. Ana Lehocki Samardžić | alehocki@ffos.hr  |
| 6 | Odsjek za njemački jezik i književnost | prof. dr. sc. Vladimir Karabalić (jednopredmetni studij)doc. dr. sc. Tihomir Engler (dvopredmetni studij) | vkarabalic@ffos.hrtengler@ffos.hr  |
| 7 | Odsjek za pedagogiju | doc. dr. sc. Senka Žižanović | sgazibara@ffos.hr |
| 8 | Odsjek za povijest | izv. prof. dr. sc. Hrvoje Volner | hvolner@ffos.hr |
| 9 | Odsjek za psihologiju | izv. prof. dr. sc. Ana Kurtović | akurtovi@ffos.hr |
| 10 | Katedra za sociologiju | prof. dr. sc. Hrvoje Lepeduš | hlepedus@ffos.hr  |
| 11 | Katedra za zajedničke sadržaje | Małgorzata Sabina Stanisz Hanžek, lektor | mstaniszhanzek@ffos.hr |

ECTS koordinator ustrojbene jedinice predstavnik je ustrojbene jedinice FFOS-a koji ima važnu ulogu u realizaciji odlazne mobilnosti studenata. ECTS koordinator ustrojbene jedinice čini sljedeće:

* prema potrebi savjetuje studente u izboru inozemnog visokog učilišta na kojem će ostvariti mobilnost u svrhu studijskog boravka. Studenti u pravilu sami biraju instituciju domaćina, birajući iz popisa partnerskih institucija s kojima UNIOS i FFOS imaju uspostavljenu suradnju za pojedina područja i cikluse studija. Taj je popis dostupan na mrežnim stranicama UNIOS-a.
* prije odlaska studenta na studijski boravak na inozemnu visokoškolsku instituciju, sa studentom dogovara preliminarni izbor predmeta koje će student slušati na instituciji domaćinu i koje će uvrstiti u obrazac *Ugovora o studiranju za studijski boravak* (*Learning Agreement for Studies*) ‒ Prilog 1.1. Cilj je ovih konzultacija pomoći studentu izabrati predmete na stranoj instituciji koji će biti što kompatibilniji s predmetima iz studijskog programa dotične ustrojbene jedinice FFOS-a te tako po povratku s mobilnosti osigurati mogućnost priznavanja što većeg broja ostvarenih ECTS bodova i položenih predmeta na inozemnoj instituciji. ECTS koordinator ustrojbene jedinice studente savjetuje i u slučaju kasnijih potrebama za izmjenama Ugovora (dodavanjem novih ili brisanjem postojećih predmeta), što se mora u pravilu obaviti u propisanom roku od početka mobilnosti (vidjeti smjernice iz obrasca *Ugovora o studiranju za studijski boravak*). **Nakon što Ugovor o studiranju za studijski boravak potpiše ECTS koordinator relevantne ustrojbene jedinice, taj ugovor uime FFOS-a potpisuje akademski Erasmus koordinator.**
* po povratku s mobilnosti, ECTS koordinator ustrojbene jedinice priznaje studentu ostvarene ECTS bodove i položene predmete na temelju *Prijepisa ocjena* (*Transcript of Records*). ECTS koordinator ustrojbene jedinice dužan je, uz predmetne nastavnike i voditelja ustrojbene jedinice, supotpisati *Zapisnik o priznavanju položenih predmeta i stečenih ECTS bodova na visokoškolskoj ustanovi u inozemstvu* koji studentu po povratku s mobilnosti i po primitku svih dokumenata od strane institucije uručuje Ured za studentska pitanja. Ispunjen i potpisan Zapisnik student vraća Uredu za studentska pitanja na daljnji postupak.
* sa studentom koji u koordinaciji s odabranom inozemnom ustanovom prijavljuje stručnu praksu dogovara plan i program prakse s ciljem priznavanja ostvarenih rezultata po povratku na FFOS (ukoliko priznavanje nije moguće jer takva praksa nije predviđena studijskim programom, FFOS će iskustvo stručne prakse zabilježiti u *Dopunskoj ispravi o studiju*).
* nakon utvrđivanja plana i programa stručne prakse, a prije odlaska studenta na inozemnu visokoškolsku ustanovu, ECTS koordinator ustrojbene jedinice potpisuje *Ugovor o studiranju za obavljanje stručne prakse* (*Learning Agreement for Traineeship*) ‒ Prilog 1.2. ‒ i prema potrebi njegove eventualne kasnije izmjene. **Za te ugovore nije potreban potpis akademskog Erasmus koordinatora.**

**ADMINISTRATIVNI ERASMUS KOORDINATOR (ADMINISTRATIVNI REFERENT ZA STUDENTSKU MOBILNOST**

Ana Mihaljević

Ured za studentska pitanja, soba 5

Kontakt: amihaljevic@ffos.hr

Administrativni Erasmus koordinator, odnosno administrativni referent za studentsku mobilnost zaposlenik je u Uredu za studentska pitanja FFOS-a koji skrbi o određenim tehničkim pitanjima mobilnosti studenata, i to za sve oblike (međunarodne) mobilnosti studenata. Vidjeti točku 4. u nastavku.

Odmah po povratku s mobilnosti, tj. zaprimanja dokumenata od institucije domaćina, student se javlja Uredu za studentska pitanja da bi započeo postupak priznavanja mobilnosti. Među ostalim to uključuje i izdavanje obrasca *Izvješća studenta o mobilnosti na visokoškolskoj ustanovi domaćinu u svrhu studijskog boravka* (Prilog 1.3.) od strane administrativnog Erasmus koordinatora, koji studenti trebaju u što kraćem roku ispuniti, potpisati i predati administrativnom Erasmus koordinatoru u Uredu za studentska pitanja.